Man sterf ná woonstelbrandArgieffoto ŉ Man, vermoedelik in sy 50’s, is Saterdag dood nadat ŉ brand in sy woonstel in Vereeniging, Gauteng, uitgebreek het. Russel Meiring, woordvoerder van Netcare 911, het gesê die voorval het by ŉ woonstel naby die kruising van Victorialaan en Lesliestraat plaasgevind. “Paramedici was omstreeks 13:00 op die toneel en die brand was reeds geblus. Paramedici het die man steeds lewend langs sy bed gevind,” het Meiring gesê. Die man het ernstige brandwonde opgedoen en was in ŉ kritieke toestand. “Die man is op die toneel behandel en na ŉ nabygeleë hospitaal gehaas waar hy kort ná sy aankoms aan sy beserings beswyk het.” Meiring het gesê die brand is vermoedelik deur ŉ inwoner geblus. Die oorsaak van die brand is nie bekend nie en word ondersoek.